На основу члана 13. Закона о подстицајима у пољопривреди и руралном развоју ("Службени гласник РС" број 10/13, 142/14, 103/15, 101/16 и 35/2023), члана 20. става 1. тачке 9. Закона о локалној самоуправи (,,Сл.гласник РС“, бр.129/2007, 83/2014-др.закон, 101/2016-др.закон, 47/2018 и 111/2021 – др. закон), Програма подршке за спровођење пољопривредне политике и политике руралног развоја општине Димитровград у 2023. години (број 06-129/2023-17/28-4 од 23.06.2023.године), и члана 63.Статута oпштине Димитровград („Сл. лист општине Димитровград“, бр. 6/19), Oпштинско Веће општине Димитровград, на седници одржаној дана 05.07.2023. године донело је

**П Р А В И Л Н И К**

ЗА ДОДЕЛУ ПОДСТИЦАЈНИХ СРЕДСТАВА ЗА РЕАЛИЗАЦИЈУ МЕРЕ 201.4 НАБАВКА ПРИПЛОДНИХ ГРЛА АУТОХТОНИХ РАСА ДОМАЋИХ ЖИВОТИЊА НА ТЕРИТОРИЈИ ОПШТИНЕ ДИМИТРОВГРАД У 2023.ГОДИНИ

**ОПШТЕ ОДРЕДБЕ**

**Члан 1.**

 Правилником о додели подстицајних средстава за реализацију мере 201.4. Набавка приплодних грла аутохтоних раса домаћих животиња на територији општине Димитровград у 2023 години (у даљем тексту: Правилник), прописује се намена средстава, поступак додељивања средства, критеријуми за доделу средстава и друга питања значајна за конкурс из Програма мера подршке за спровођење пољопривредне политике и политике руралног развоја за Општину Димитровград у 2023 години (у даљем тексту: Програм).

 Програм подршке за спровођење пољопривредне политике и политике руралног развоја за Општину Димитровград у 2023. усвојила је СО Димитровград.

**ВИСИНА И НАЧИН ДОДЕЛЕ ПОДСТИЦАЈНИХ СРЕДСТАВА**

**Члан 2.**

За реализацију активности предвиђено је укупно ‒ 200.000,00 динара.

Средства из става 1. овог члана додељиваће се путем конкурса који се објављује у „Службеном листу Општине Димитровград”, на огласној табли Општине Димитровград, путем електронских медија, као и на интернет страници Општине Димитровград (у даљем тексту: Конкурс).

Конкурс је отворен до утрошка средстава, а закључно са 30.11.2022. године.

Документација поднета на Конкурс се не враћа.

Средства за подршку инвестиција ‒ према Правилнику и по Конкурсу ‒ додељују се бесповратно.

 За доделу свих субвенција висина подстицаја се израчунава на основу набавне цене умањене за износ средстава на име ПДВ-а.

**НАМЕНА ЗА КОЈЕ СЕ НЕ МОГУ КОРИСТИТИ ПОДСТИЦАЈНА СРЕДСТВА**

**Члан 3.**

 Средства која се додељују не могу се користити за:

* инвестиције реализоване пре 01.01.2023. године и опрему купљену пре тог датума;
* порезe, укључујући и порез на додату вредност;
* царинске, увозне и остале врсте административних такси, као и за накнаде за потребне сагласности од државних институција и јавних предузећа;
* трошковe банкарске провизије, трошковe јемства и сличне накнаде;
* трошкове превоза и друге оперативне трошкове;
* набавке предметне инвестиције, лизинга, цесије, компензације, асигнације или за друге начине који представљају гашење обавезе путем пребијања дугова;
* промет између повезаних лица.

**ПРАВО НА УЧЕШЋЕ НА КОНКУРСУ**

**Члан 4.**

 Право на подстицаје остварују физичка лица (носиоци газдинства) која су уписана у Регистар пољопривредних газдинстава и налазе се у активном статусу.

**УСЛОВИ ЗА УЧЕШЋЕ НА КОНКУРСУ**

**Члан 5.**

1. Подносилац пријаве је регистровано пољопривредно газдинство у складу са Правилником о начину и условима уписа и вођења регистра пољопривредних газдинства, са активним статусом на територији општине Димитровград.
2. Подносилац пријаве нема неизмирене доспеле пореске обавезе према Општини Димитровград, као и друге неизмирене обавезе према Општини Димитровград и јавним предузећима чији је оснивач Општина Димитровград.
3. У случају подношења захтева за финансирање инвестиције корисник мора да испуни доспеле обавезе по раније одобреним инвестицијама финансираним из средстава буџетског Фонда за развој пољопривреде и руралног подручја општине Димитровград и према другим фондовима Општине Димитровград;
4. Корисник за инвестицију за коју подноси захтев, не сме користи подстицаје по неком другом основу (субвенције, подстицаји, донације) за исту намену, односно да иста инвестиција није предмет другог поступка за коришћење подстицаја, осим подстицаја у складу са посебним прописом којим се уређује кредитна подршка регистрованим пољопривредним газдинствима;
5. Наменски користи и не отуђи нити да другом лицу на коришћење инвестицију која је предмет захтева у периоду од пет година од дана набавке приплодних грла;
6. Корисник и место реализације инвестиције морају бити са територије Општине Димитровград. Корисник мора да је пријављен на територији Општине Димитровград минимум шест (6) месеци.

**СПЕЦИФИЧНИ УСЛОВИ ЗА УЧЕШЋЕ НА КОНКУРСУ**

**Члан 6.**

За набавку мушких приплодних животиња треба да поседују најмање 3 женска приплодна грла одговарајуће аутохтоне расе (за копитаре, свиње и велике преживаре), односно најмање 20 женских приплодних грла (за мале преживаре и живину) одговарајуће аутохтоне расе;

За набавку нових колекција – услов је да поседују техничке услове за прихват, држање и коришћење животиња

За доделу подстицаја за набавку приплодних животиња аутохтоних раса могу се прихватити само грла набављена ван подручја пиротског управног округа.

**ПОТРЕБНА ДОКУМЕНТАЦИЈА**

**Члан7.**

Документација која се подноси на Конкурс:

1. Читко попуњен образац пријаве са обавезним потписом, док је за правна лица обавезан печат подносиоца (са изјавом о прибављању докумената о којој се води службена евиденција);
2. Фотокопија личне карте или очитана чипована лична карта носиоца регистрованог пољопривредноггаздинства или овлашћеног лица у правном лицу;
3. Неоверен Извод из Регистра пољопривредних газдинстава који се штампа и еАграра (**подаци о пољопривредном газдинству**) нестарији од 30 дана;
4. Неоверен Извод из Регистра пољопривредних газдинстава који се штампа и еАграра (**животиње**) нестарији од 30 дана;
5. Неоверен Извод из Регистра пољопривредних газдинстава који се штампа и еАграра (**структура биљне производње**) нестарији од 30 дана;
6. Доказ о измиреним доспелим пореским обавезама за подносиоца пријаве, као и доказ о измиреним обавезама према јавним предузећима чији је оснивач Општина Димитровград;
7. Потврда о броју грла за одговарајућу категорију животиња, издата од стране надлежне ветеринарске службе.
8. Оверена фотокопија уговора о закупу објекта, уколико није власник објекта ‒ који обухвата периодод минимално пет (5) година од момента подношења захтева за коришћење бесповратних средстава;
9. Оверен уговор/предуговор о набавци приплодних грла атохтоних раса.
10. Оверене фотокопије педигреа или матичног листа, пасоша и здравственог уверења за свако набављено грло.
11. Доказ о извршеном плаћању предметне инвестиције и то потврду о преносу средстава и извод оверен од стране банке, а у случају када је извршено готовинско или плаћање картицом доставити фискални исечак и готовински рачун

Подносилац пријаве треба да се изјасни на обрасцу који је саставни део пријаве о томе да ли ће документацију наведену под тачкама 3, 4 прибавити сам или ће Општина Димитровград по службеној дужности од надлежних органа прибављати податке о чињеницама о којима се води службена евиденција у складу са законом који уређује општи управни поступак.

Комисија задржава право да поред наведених затражи и друга документа.

Документације предвиђена Конкурсом о додели подстицајних средстава за реализацију мере 201.4. Набавка приплодних грла аутохтоних раса домаћих животиња на територији општине Димитровград у 2022 години подноси се преко писарнице или услужног центра ОУ Димитровград у затвореној коверти са назнаком „НЕ ОТВАРАТИ – ЗА НАБАВКА ПРИПЛОДНИХ ГРЛА АУТОХТОНИХ РАСА ДОМАЋИХ ЖИВОТИЊА“ и упућује се председнику Комисије за реализацију програма мера пољопривредне политике и политике руралног развоја Општине Димитровград за 2022 годину. На ковери се уписује време пријема конкурсне документације.

**ПОСТУПАЊЕ СА НЕПОТПУНИМ ПРИЈАВАМА**

**Члан 8.**

За подносиоце непотпуних пријава, Општина Димитровград по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију ће бити позвани да допуне у року од пет (5) дана од дана пријема позива.

Уколико подносиоци непотпуних пријава у року из претходног става не допуне документацију, пријава ће бити одбијена као непотпуна.

Пријаве које су допуњене биће разматране тек након достављања документације која је тражена позивом из става 1. овог члана.

Комисија неће разматрати пријаве које су:

* поднела лица која немају право да учествују на Конкурсу;
* поднете након истека рока који је прописан Конкурсом
* поднете за инвестиције које нису предмет Конкурса.

**ОДЛУЧИВАЊЕ О ДОДЕЛИ СРЕДСТАВА**

**Члан9.**

Председник Општине Димитровград Решењем образује Комисију за реализацију, евалуацију и мониторинг програма мера пољопривредне политике и политике руралног развоја Општине Димитровград за 2023 годину ( у даљем тексту – Комисија). Административно – техничке послове Комисије обавља Општинска управа.

Комисија има обавезу да најмање двапут месечно разматра поднешене пријаве. Комисија утврђује да ли подносилац испуњава прописане услове за остваривање права на коришћење подстицаја и спроводи бодовање подносиоца у складу Програмом мера пољопривредне политике и политике руралног развоја Општине Димитровград за 2023 годину.

Комисија задржава право да од подносиоца пријаве затражи додатне информације у вези с поднетом документацијом, које су неопходне за одлучивање.

Комисија сачињава записник приликом сваког разматрања поднешених захтева у складу са Правилником о додели подстицајних средстава за очување и унапређење животне средине и природних ресурса на територији општине Димитровград у 2023 години. У записнику се наводе подносиоци пријава који испуњавају услове прописане конкурсом, вредновање пријава, предлог за доделу средстава, као и подносиоце пријава којима су пријаве одбијене/одбачене и разлоге одбијања/одбацивања.

Одлуке о додели средстава доноси председник Општине Димитровград на основу записника комисије. Пре потписивања уговора на терен излази надлежна комисија, како би се извршио претходну контролу инвестиције.

Одлуком о додели средстава, утврдиће се појединачни износи средстава по подносиоцу пријаве ком су одборена средства (у даљем тексту: Корисник средстава), а подносиоцима пријаве којима нису одобрена средства ‒ навешће се разлози одбијања.

Резултати Конкурса биће објављени на огласној табли Општине Димитровград на огласној табли Општине Димитровград и на званичном сајту Општине Димитровград ([www.dimitrovgrad.rs](http://www.dimitrovgrad.rs/)).

**КРИТЕРИЈУМИ ЗА ДОДЕЛУ СРЕДСТАВА ЗА МЕРУ 201.4**

**Члан10.**

Комисија даје предлог за доделу средстава на основу поднете документације, критеријума и бодова прописаних овим чланом, и то према табели:

|  |  |  |  |
| --- | --- | --- | --- |
| **Редни број** | **Тип критеријума за избор** | **Да/Не** | **Бодови** |
| **1.** | Старост подносилац захтева носилац пољопривредног газдинства | до 40 год.од 41 до 55 год.≥ 56 год. | 201510 |
| **2.** | Подносилац захтева је жена | да / не | 10 |
| **3.** | Број чланова комерцијалног регистрованог пољопривредног газдинства (укључујући и носиоца РПГ). | до 2 члана3 – 4 чланаод 5 члана | 101520 |
| **4.** | Подносилац захтева бави се пољопривредном производњом – у својству делатности | искључивододатно и пензионери | 3010 |
| **5.** | Подносилац захтева је задруга или члан задруге | да / не | 10 |
| **7.** | Оцена одрживости инвестиције/повећање обима производње за коју се тражи додела подстицаја | нискасредњависока | 01020 |
| **8.** | Пољопривредно газдинство се налази на подручју Забрђа, Висока, Бурела и Дерекула (место реализације инвестиције) | да / не | 20 |
| **Пријаве на Конкурс које остваре број бодова мањи од 30% од укупног броја бодова - не улазе у даље разматрање Комисије.** |

**ПОСТУПАЊЕ С ПРИЈАВАМА КОЈЕ СУ ОДБИЈЕНЕ/ОДБАЧЕНЕ**

**ИЛИ НИСУ У ПОТПУНОСТИ ПРИХВАЋЕНЕ**

**Члан 11.**

На основу одлуке Комисија сачињава, председник Општине Димитровград доноси, решење са образложењем и поуком о правном средству за подносиоце пријава којима су пријаве одбијене/одбачене или нису у потпуности прихваћене на основу одлуке.

**ПРАВО ПРИГОВОРА**

**Члан 12.**

Поред наведених лица из члана 11. Правилника , право приговора има и сваки незадовољни подносилац пријаве, којем су одобрена средства на основу одлуке о додели средстава која је објављена на званичној интернет страни Општине Димитровград.

Приговор се улаже Комисији у року од три (3) дана од достављања појединачног решења, односно најкасније у року од 7 дана од дана објављивања на веб страни Општине Димитровград.

Председник Општине Димитровград одлучује о приговору у року од седам (7) дана од пријема приговора.

Председник општине може да одбаци приговор као неблаговремен, недозвољен, поднет од стране неовлашћеног лица, да га усвоји у потуности или делимично или да одбије приговор као неснован.

О приговору се одлучује решењем.

**УГОВОР О ДОДЕЛИ СРЕДСТАВА**

**Члан 13.**

Након истека рока за приговор односно доношења решења на поднешене приговоре на одлуку о додели средстава, председник општине закључује уговор о додели средстава са корисником, којим се регулишу права и обавезе уговорних страна.

Уговоре израђује правна служба општинске управе Димитровград.

Корисник средстава је у обавези да ‒ приликом потписивања уговора о коришћењу средстава са Општином Димитровград ‒ достави меницу с меничном изјавом, a за правна лица регистровану меницу са меничном изјавом, као средство обезбеђења да опрема неће бити отуђена у року од пет (5) година, осим за потрошна средства.

Рок за реализацију инвестиције на основу предрачуна јесте 30 дана од дана пописивања уговора. Рок за реализацију инвестиције приликом изградње објеката дефинише се Уговорм а најкасније до краја календарске године.

**ИСПЛАТА ПОДСТИЦАЈНИХ СРЕДСТАВА**

**Члан 14.**

Минималан износ подстицаја по захтеву за набавку приплодних грла је 5.000 динара, а максималан износ подстицаја по захтеву за набавку приплодних грла, односно формирање нових колекција је 100.000 динара, при чему учешће корисника подстицаја 20%.

Максимални износ подстицаја по пољопривредном газдинству је 100.000,00 динара у оквиру мере 201.4.

|  |  |  |  |  |  |  |  |
| --- | --- | --- | --- | --- | --- | --- | --- |
|  | Домаћи брдски коњ | Балкански магарац | Домаћи биво | Буша | Аутохтоне расе оваца и коза | Мангулица, моравка, ресавка | Живина |
| Мушка приплодна грла | 60.000 | 30.000 | 60.000 | 60.000 | 15.000 | 30.000 | 1.000 |
| Женска приплодна грла | 60.000 | 30.000 | 60.000 | 60.000 | 15.000 | 30.000 | 1.000 |

***Прихватљиви целокупни износи за куповину приплодних грла***

 Конкурс је отворен до утрошка средстава, а закључно са 30.11.2022. године.

**ОБАВЕЗА КОРИСНИКА СРЕДСТАВА**

**Члан 15.**

Корисник бесповратних средстава по конкурсу дужан је да:

1. покретну ствар, односно непокретност која је предмет инвестиције за коју је остварио подстицаје користи у складу с предвиђеном наменом;
2. покретну ствар, односно непокретност која је предмет инвестиције за коју је остварио подстицаје не отуђи нити даје другом лицу на употребу најмање пет година од дана исплате подстицаја;
3. сву документацију која се односи на инвестицију чува најмање пет година од дана исплате подстицаја.

 Корисник средстава по Конкурсу за ког се утврди да није поступао у складу са одредбама Конкурса и уговора, корисник који је онемогућио надлежни организациону јединицу за послове пољопривреде и руралног развоја ОУ Димитровград, да изврши контролу, односно онај који је достављао нетачне податке, дужан је да врати примљени износ средстава с припадајућом законском затезном каматом која се обрачунава од дана исплате средстава до дана враћања средстава.

**ПРАЋЕЊЕ ИЗВРШАВАЊЕ УГОВОРА**

**Члан 16.**

Административну контролу, односно испуњеност обавеза из уговора прати и контролише надлежна комисија.

 Провера стања на терену обавља се и у току пет (5) година након преноса средстава, а спроводи га надлежна комисија.

**ЗАВРШНЕ ОДРЕДБЕ**

**Члан 17.**

Правилник ступа на снагу наредног дана од дана објављивања у Службеном листу Општине Димитровград.

**О б р а з л о ж е њ е**

 На основу члана 13. Закона о подстицајима у пољопривреди и руралном развоју ("Службени гласник РС" број 10/13, 142/14, 103/15 и 101/16),чланом 20. става 1. тачке 9. Закон о локалној самоуправи(„Сл. Гласник РС“, бр. 129/09, 83/14-др закон, 101/16-др закон, 47/2018 и 111/2021 – др закон), Програма мера подршке за спровођење пољопривредне политике и политике руралног развоја Општине Димитровград у 2023. години (број 06-129/2023-17/28-4 од 23.06.2023.године), члану 63. став 2. Статута oпштине Димитровград („Сл. лист општине Димитровград“, бр. 6/19), члану 29. став 2. Одлуке о Општинском већу Општине Димитровград („Службени лист општине Димитровград“ бр. 16/2019) и члану 59. става 2. Пословника Општинског већа општине Димитровград („Сл. лист општине Димитровград“, бр. 22/20).

 Чланом 13. Закона о подстицајима у пољопривреди и руралном развоју ("Службени гласник РС" број 10/13, 142/14, 103/15 и 101/16) прописано је да органи аутономне покрајине и јединице локалне самоуправе могу да утврђују мере подршке за спровођење пољопривредне политике за подручје територије аутономне покрајине и јединице локалне самоуправе, осим директних плаћања, а која се не односе на регресе за трошкове складиштења у јавним складиштима и регресе за репродуктивни материјал и то само за вештачко осемењавање, као и мере политике руралног развоја за подручје територије аутономне покрајине и јединице локалне самоуправе.

 Чланом 20. став 1. тачке 9. Закона о локалној самоуправи (,,Сл.гласник РС“, бр.129/2007, 83/2014-др.закон, 101/2016-др.закон и 47/2018) прописано је да Општина, преко својих органа, у складу с Уставом и законом стара се о заштити, унапређењу и коришћењу пољопривредног земљишта и спроводи политику руралног развоја.

 Програмом подршке за спровођење пољопривредне политике и политике руралног развоја општине Димитровград у 2023. години (број 06-129/2023-17/28-4 од 23.06.2023.године) предвиђене су мере руралног развоја.

 Чланом 63. став 2. Статута oпштине Димитровград („Сл. лист општине Димитровград“, бр. 6/19) прописано је да Општинско веће Општине Димитровград непосредно извршава и стара се о извршавању одлука и других аката Скупштине општине.

 Чланом 29. став 2. Одлуке о Општинском већу Општине Димитровград („Службени лист општине Димитровград“ бр. 16/2019) прописано је да Општинско веће доноси правилнике којима се ближе разрађује поједине одредбе закона и других прописа, као и интерних аката које доноси скупштина општине, ради њиховог извршавања.

Чланом 59. став 2. Пословника Општинског већа општине Димитровград („Сл. лист општине Димитровград“, бр. 22/20) прописано је Општинско веће доноси правилнике којима се ближе разрађује поједине одредбе закона и других прописа, као и интерних аката које доноси скупштина општине, ради њиховог извршавања

 Правилником о додели подстицајних средстава за реализацију мере 201.4. Набавка приплодних грла аутохтоних раса домаћих животиња на територији општине Димитровград у 2023 години (у даљем тексту: Правилник), прописује се намена средстава, поступак додељивања средства, критеријуми за доделу средстава и друга питања значајна за конкурс из Програма мера подршке за спровођење пољопривредне политике и политике руралног развоја за Општину Димитровград у 2023 години.

Број:06-157/2023-15/138-4

У Димитровграду, дана 05.07.2023. године

ОПШТИНСКО ВЕЋЕ ОПШТИНЕ ДИМИТРОВГРАД

 ПРЕДСЕДНИК

 Владица Димитров